als_Latn dik_Latn sag_Latn
PD kthen vëmendjen tek shkelja e kushtetutës, e konsumuar pardje nga kryetari i bashkisë së Tiranës dhe kërkon shkarkimin e tij nga detyra, ndërkohë që i bën thirrje prokurorisë të nisë ndaj tij ndjekjen penale
Këshilltarët e Partisë Demokratike në bashkinë e Tiranës kërkojnë shkarkimin e kreut të bashkisë së Tiranës, Edi Rama, pasi ka shkelur kushtetutën duke sabotuar festën kombëtare, Ditën e Pavarësisë së Shqipërisë, 28 Nëntorin.
Qëndrimin e komunikoi dje kreu i grupit të këshilltarëve të PD-së në këshillin bashkiak të kryeqytetit, Ferdinand Poni. Ai u shpreh se këshilltarët e PD-së do të kërkojnë gjithashtu edhe fillimin e procedimit penal për kryebashkiakun Rama pasi ka thyer kushtetutën dhe ligjet si dhe dëmtuar interesat e shqiptarëve.
“E dhimbshme, e pabesueshme por ja që ndodhi; As dje, si edhe një vit më parë, në 28 Nëntor, ditën e Flamurit, ditën e Ditëlindjes së Kombit Shqiptar, ditë që festohet nga çdo shqiptar me nderim, adhurim e krenari më të madhe në të katër anët e botës, kudo që ata ndodhen, ditë që është sanksionuar në Kushtetutën e Republikës së Shqipërisë, neni 14, pika 5 kur thotë se ‘Festa Kombëtare e Republikës së Shqipërisë është Dita e Flamurit 28 Nëntori’, përsëri Tirana kryeqyteti i Shqipërisë, ishte i pazbukuruar, bashkia e Tiranës e sabotoi festën e shqiptarëve; kryetari i bashkisë së Tiranës, në një veprim të turpshëm e të papërgjegjshëm, përsëri theu ligjin; kushtetutën si dhe u përpoq të turpëronte shpirtin e dinjitetin e shqiptarëve; përjashtoi kryeqytetasit nga festa me një akt fund e krye poshtërues për Kryeqytetin e vendit, duke ndaluar çdo lloj veprimtarie festive si dhe duke e përjashtuar Tiranën nga çdo lloj dekorimi e zbukurimi për festën më të madhe të shqiptarëve”, u shpreh Poni, duke cilësuar se përmes këtij veprimi, Edi Rama vetëquhet tradhtar dhe shkelësi më i madh i ligjit dhe se duhen marrë masat përkatëse urgjentisht. “Ne këshilltarët Demokratë të Këshillit të Bashkisë së Tiranës në përputhje me ligjin Nr. 8652 datë 31. 07. 2000, ‘Për organizimin dhe funksionimin e qeverisjes vendore’, si dhe me Kushtetutën e Republikës së Shqipërisë, neni 14, pika 5, do të kërkojmë shkarkimin e z. Rama nga detyra, si dhe i kërkojmë prokurorisë të nisë procedimin penal për këtë njeri që thyen në mënyrë flagrante kushtetutën e ligjet në dëm të interesave të ligjshme të Shqipërisë e shqiptarëve”, deklaroi Poni.
Sipas tij, qytetarët e Tiranës e kanë të qartë se Edi Rama demonstroi aktin më të papërgjegjshëm, të tradhtarit dhe të thyerësit të ligjit dhe kësisoj ai s’mund të rrijë më në krye të bashkisë së Tiranës.
“Qytetarët e Tiranës dhe të mbarë Shqipërisë e kanë të qartë se Edvin Rama; në këtë përzierje të ulët morale mes tradhtarit dhe thyerësit në mënyrë flagrante të ligjit e kushtetutës mes një mbartësi të paturpshëm të një fryme moralisht të ulët publike e respekti për shtetin; kombin e flamurin tonë dhe si i tillë ai s’mund të rrijë asnjë dite, as kryetar i bashkisë së kryeqytetit”, tha në reagimin e tij kreu i grupit të këshilltarëve të Partisë Demokratike në Bashkinë e Tiranës, Ferdinand Poni.
Duke vijuar me akuzat, zëvendësministri i Brendshëm vuri në dukje se “Edi Rama i ka shkelur me të dyja këmbët, në mënyrë flagrante e të turpshme dhe po kaq abuzive si dinjitetin shqiptar ashtu edhe ligjet e këtij vendi që janë në themel të ekzistencës së shtetit, që kushtëzojnë të sotmen dhe të ardhmen e Shqipërisë. Kjo situatë e përsëritur tregon se këto veprime që është shumë pak t’i quash vetëm shkelje të ligjit; vetëm cenim të dinjitetit e simboleve; vetëm tradhti e dëmtim të imazhit publik të Shqipërisë e institucioneve të saj; pasi janë pa diskutim në mënyrë të qartë e të përsëritur të treja së bashku, kërkon nga çdo shqiptar që të hedhë poshtë me përbuzje këto veprime prej tradhtari; që të kërkojë nga organet e vendit të së drejtës publike e të gjyqësorit të marrin masat më të shpejta në mënyrë që këto veprime të mos dëmtojnë kombin dhe kryeqytetin”, apeloi më tej kreu i këshilltarëve të PD-së në bashkinë e Tiranës dhe njëherazi zëvendësministri i Brendshëm Ferdinand Poni.
als_Latn als_Latn als_Latn als_Latn als_Latn als_Latn als_Latn